Eva Kjer Hansen (V), 2002-05-02:
Mon det ikke er af gammel vanvare, at SF er kommet til at stille denne forespørgsel.
Jeg synes naturligvis, at det er positivt, at vi i dag kan få en debat om initiativer over for de svageste, men SF's udgangspunkt er jo helt forkert.
Der er ikke tale om de dramatiske nedskæringer, som man har forsøgt at lægge det op som.
I weekenden kom SF's formand med nogle egentlig forfriskende klare meldinger om SF's holdning til det europæiske samarbejde.
Lad os droppe al snak om, at vi skal ud af EU.
På samme vis kunne man ønske sig et SF-klarsyn med hensyn til den socialpolitiske debat og de dårligst stillede.
Hvor ville det være befriende, hvis SF i stedet for at stirre sig blind på egne fordomme ville fokusere noget mere på indholdet og sige: Vi har en VK-regering; regeringen er optaget af de svageste grupper, lad os prøve at bidrage med konstruktive ideer til, hvordan tilværelsen kan blive bedre for disse grupper.
Men efter den debat, vi har haft indtil nu, er der jo ikke meget, der tyder på, at det ønske kan blive opfyldt.
I løbet af ganske få måneder er det faktisk lykkedes for den nye regering at sætte en række initiativer i gang med hensyn til at forbedre de svageste gruppers forhold.
Lad mig nævne nogle at tiltagene:
Der er først og fremmest handlingsplanen »Det fælles ansvar«.
Vi er fast besluttet på, at der skal ske en forbedret indsats over for de allersvageste.
Det gælder også for medborgere med sindslidelser, misbrug, hjemløshed m.v.
Derfor bør behandling, rådgivning og støtte altid være tilrettelagt på en sådan måde, at det tager udgangspunkt i det enkelte menneskes behov og ønsker.
Det gælder om at få lov til at klare så meget af tilværelsen som muligt selv.
Med handlingsplanen har vi ikke blot lagt nogle sigtelinjer, men også meget konkret fået sat mål for, hvordan vi kan give flere mennesker en bedre, en mere tryg og meningsfuld tilværelse, og vi er ikke nervøse for at blive målt på, hvordan det så går, tværtimod.
Det er jo tankevækkende, at vi gennem de seneste 10 år har kunnet konstatere, at selv om der har været en endda meget gunstig økonomisk udvikling, ja, så har det ikke givet sig udslag i synderlig gode resultater for de allermest udsatte. Som følge af et andet initiativ kunne socialministeren i mandags præsentere de nye medlemmer af Rådet for socialt udsatte.
Rådet skal være talerør for de udsatte og de svageste grupper, og derfor er det først og fremmest personer, der selv har haft problemerne tæt inde på livet, der er med i rådet, der så kan bidrage til debat og ideer med hensyn til, hvad der videre skal ske. Det er også vigtigt for mig at understrege, at det frivillige arbejde spiller en vigtig rolle for indsatsen rettet mod de svageste.
De frivillige organisationer står bag mange gode tiltag, og de er dygtige til at forny og målrette tilbuddene med respekt for den enkelte og den enkeltes behov, og i Venstre lægger vi vægt på at fremme den frivillige indsats som et vigtigt bidrag til at løse de sociale problemer.
På satspuljeområdet lykkedes det i bred enighed at afsætte 670 mio. kr. til de udsatte grupper over de næste 4 år og 420 mio. kr. til forbedringer på handicapområdet.
Jeg synes, det er lykkedes at opnå mange gode resultater, der jo vidner om en fælles interesse i at fremme den socialpolitiske indsats.
På tilsvarende vis er der i finanslovaftalen med Dansk Folkeparti vedtaget en række forbedringer, ligesom vi jo også på nuværende tidspunkt har en række lovinitiativer til behandling i Folketinget.
Der er også bred politisk opbakning til, at vi skal have indført en behandlingsgaranti for narkomaner, og jeg synes, at vi skal overveje, om vi kan gå videre på det område, bl.a. kan vi jo også overveje, om der skal være behandlingsgaranti for alkoholikere, og i det hele taget vil vi være åbne over for tiltag, der kan hjælpe medborgere af med deres misbrugsproblemer.
Der er også mange andre initiativer på vej: handlingsplan for de handicappede, et oplæg til, hvordan vi får flere i arbejde, så vi får fat i nogle af de grupper, der i dag står udenfor, og endelig er det vigtigt for mig, at der sker noget på sygedagpengeområdet.
Jeg synes, det er dybt bekymrende, at der i dag er omtrent det samme antal personer på sygedagpenge, som der er arbejdsløse, og det gælder om at få sat fokus på de metoder, der virker.
Så i Venstre har vi således et endda meget højt ambitionsniveau om at sikre bedre vilkår for de dårligst stillede, og jeg ser frem til en positiv debat med Folketingets partier om de konkrete tiltag.